Instanța supremă a Regatului Unit a dat guvernului SUA trei săptămâni pentru a oferi o serie de asigurări cu privire la drepturile lui Assange conform Primului Amendament și că nu va fi pedepsit cu moartea, ceea ce ar însemna că extrădarea sa este ilegală. Dacă nu sunt oferite aceste asigurări, fondatorului WikieLeaksi se va permite să facă apel față de solicitarea de extrădare.
În cazul în care asigurările vor fi date, va exista o nouă audiere în luna mai pentru a decide dacă asigurările sunt satisfăcătoare, înainte de o decizie finală privind permisiunea fondatorului WikieLeaks de a face recurs, se spune în decizie.
Dacă lui Assange i s-ar fi refuzat direct permisiunea de a face apel, el ar fi putut fi extrădat în câteva zile în SUA.
Judecătorii britanici, scrie BBC, au respins argumentele privind motivația politică a acuzațiilor SUA.
Susținătorii lui Assange spun că acesta este un erou anti-sistem care este persecutat, în ciuda faptului că este jurnalist, pentru că a dezvăluit neregulile și presupusele crime de război ale SUA.
În schimb, Washingtonul consideră că Assange a publicat "fără discernământ și cu bună știință" numele surselor și nu opiniile sale politice, gest prin care a pus în pericol viețile oficialilor și agenților americani.
Extrădarea lui Assange ar putea fi întârziată și pe fondul unei atitudini ceva mai rezervate a administrațiilor democrate față de acțiunile sale. În mandatul lui Barack Obama, Washingonul a refuzat să-l pună sub acuzare, apreciind că ar încălca libertatea presei, iar administrația Biden se teme că ar da un semnal negativ într-un an electoral.
În schimb, administrația Donald Trump a fost mult mai radicală, acuzându-l pe fondatorul WikieLeaks în baza Legii spionajului.